BROOK อวดกำไรไตรมาส 1 แตะ 182 ลบ. ลุยทุ่ม 1.5 พันลบ. ลงทุนสินทรัพย์ดิจิทัล
BROOK โชว์ผลการดำเนินงานไตรมาส 1/64 กำไรสุทธิ 182.14 ล้านบาท อานิสงส์จากการรุกเข้าสู่ธุรกิจ Digital Asset เริ่มรับรู้รายได้เฟสแรกจากการลงทุน Bitcoin ด้วยเงินลงทุน 200 ล้านบาท ขึ้นแท่น บจ.แรกในตลาดหลักทรัพย์ไทยที่ลงทุนเหรียญดิจิทัล
12 พ.ค. 2564

นายวริศ บูลกุล กรรมการผู้จัดการใหญ่ ฝ่ายวาณิชธนกิจ บริษัท บรุ๊คเคอร์ กรุ๊ป จำกัด (มหาชน) หรือ BROOK ประกอบธุรกิจที่ปรึกษาด้านการลงทุนและอสังหาริมทรัพย์ชั้นนำของประเทศไทยในทุกหมวดธุรกิจ ครอบคลุมภาคอุตสาหกรรม การผลิตและบริการ เปิดเผยว่า ไตรมาสที่ 1 ปี 2564 บริษัทมีรายได้รวม 264.62 ล้านบาท หรือเพิ่มขึ้น 403.37% เมื่อเทียบกับช่วงเดียวกันของปีก่อนที่มีรายได้รวม 212.05  ล้านบาท และมีกำไรสุทธิ 182.14  ล้านบาท เทียบกับช่วงเดียวกันของปีก่อนขาดทุนสุทธิ 309 ล้านบาท โดยการปรับเพิ่มขึ้นของกำไรมาจากธุรกิจหลักที่ปรึกษาด้านธุรกิจและการเงิน
สำหรับปี 2564 บริษัทฯ ได้ปรับโครงสร้างภายในองค์กร เพื่อก้าวสู่ธุรกิจใหม่คือประกอบธุรกิจการลงทุน Digital Asset โดยระยะแรกเริ่มลงทุนในเหรียญดิจิทัล (Cryptocurrency) Bitcoin ด้วยเงินลงทุน 200 ล้านบาทในไตรมาส 1 นับเป็นบริษัทจดทะเบียนในตลาดหลักทรัพย์แห่งประเทศไทยรายแรกที่เข้าลงทุนโดยตรงในเหรียญดิจิทัล จากความเชื่อมั่นและเห็นแนวโน้มสินทรัพย์ดิจิทัลที่จะเติบโตขึ้นในอนาคต
“เนื่องจาก Brooker เป็นบริษัทจดทะเบียนในตลาดหลักทรัพย์และมีความเชี่ยวชาญในแวดวงการเงิน บริษัทจึงสามารถปรับตัวเข้าสู่ธุรกิจเกี่ยวเนื่องได้ โดยจากการศึกษาข้อมูลรอบด้าน  เกิดการตัดสินใจทำธุรกิจ Brooker Digital Asset ซึ่งบริษัทฯไม่ได้ประกอบธุรกิจเป็นโบรกเกอร์ Exchange แต่เป็นบริษัทที่ลงทุนในสินทรัพย์ดิจิทัลโดยตรง ซึ่งเหรียญดิจิทัลหรือคริปโตฯเป็นสินทรัพย์ที่มีแนวโน้มเติบโตสูง เป้าหมายแรกจึงเลือกเข้าลงทุนในเหรียญที่ทั่วโลกกำลังให้ความสนใจอย่าง Bitcoin ซึ่งหลังจากนี้ตามแผนจะเร่งศึกษาสินทรัพย์ดิจิทัลประเภทอื่นเพื่อเข้าลงทุนกระจายความเสี่ยงในไตรมาสที่2 และจะมีบริการให้ความรู้เกี่ยวกับ Digital Asset ด้วย” วริศ กล่าว
ขณะที่ระยะต่อไป BROOK เตรียมเพิ่มสัดส่วนการลงทุนใน Bitcoin และพร้อมเข้าลงทุนในเหรียญประเภทอื่นๆ โดยบริษัทฯอยู่ระหว่างการศึกษาเพื่อเข้าลงทุนในสัดส่วนที่เหมาะสม นอกจากนี้ยังสนใจลงทุนโปรเจกต์เกี่ยวเนื่องกับ Digital Asset ที่น่าจะมีการเติบโตสูงในอนาคต โดยการลงทุนจะอยู่ในรูปแบบของเหรียญดิจิทัลและอื่นๆตามความเหมาะสม
ดร. ณรงค์ชัย อัครเศรณี ประธานกรรมการ บริษัท บรุ๊คเคอร์ กรุ๊ป จำกัด (มหาชน) เผยว่า บริษัทฯเห็นโอกาสในการเข้าลงทุนในเทคโนโลยียุค Web 3.0 ที่กำลังจะเปลี่ยนโลกสู่ธุรกิจการเงิน การลงทุนใหม่ ซึ่งขณะนี้เป็นเพียงจุดเริ่มต้นของการเปลี่ยนแปลง ทางคณะกรรมการจึงตัดสินใจอนุมัติการเข้าลงทุนในธุรกิจที่มีโอกาสเติบโตแบบ S Curve นับเป็นการรุกเข้าสู่ธุรกิจใหม่ของBROOK เพื่อก้าวสู่การเป็นผู้นำด้าน Digital Asset และเป็นการต่อยอดจากธุรกิจเดิมที่เชี่ยวชาญและมีประสบการณ์มากว่า 30 ปี
“วันนี้ต้องยอมรับว่าธุรกิจในโลกยุคใหม่เปลี่ยนไปไวมาก บริษัทฯจึงต้องปรับตัวเข้าสู่ธุรกิจในโลกที่มีการเปลี่ยนแปลง มีความมั่นใจกับทิศทางบริษัทในอนาคตที่จะเข้าลงทุนใน Digital Asset โดยบริษัทได้ตั้งแผนก Brook Digital Asset ขึ้นแล้ว เพื่อศึกษาการลงทุนและช่องทางธุรกิจใหม่ๆในโลกดิจิทัลยุค Web 3.0 หลังจากนี้อยากให้นักลงทุนเชื่อมั่นและจับตาดู BROOK สำหรับทิศทางอนาคตที่เราได้วางแผนไว้” ดร.ณรงค์ชัย กล่าวทิ้งท้าย